Vrou vas vir moord op Pofadder-hoteleienaarLeon Brits (Foto: IRS Forensic Investigations, Facebook) ŉ Vrou na aan die vermoorde Leon Brits (41), eienaar van die gewilde Pofadder-hotel in die Noord-Kaap, is Maandag in hegtenis geneem. Kapt. Sergio Kock, polisiewoordvoerder, sê die 30-jarige vrou is omstreeks 08:45 in haar huis in Marchand in Kakamas aangekeer. Sy staan tereg op aanklagte van moord, roof met verswarende omstandighede en meineed. Sy sal na verwagting Woensdag in die landdroshof op Pofadder verskyn. Drie mans, Jacques van Vuuren (34), Amantle Bareki (24) en Enrich Williams (37), is reeds in verband met Brits se moord in hegtenis geneem. Van Vuuren is Donderdag in die hooggeregshof in Kimberley ingevolge ŉ pleitooreenkoms gevonnis. Hy is 25 jaar tronkstraf opgelê vir die moord, waarvan vyf jaar opgeskort is. Van Vuuren is ook gevonnis tot 15 jaar tronkstraf vir roof met verswarende omstandighede en drie jaar tronkstraf vir die onwettige besit van ŉ vuurwapen. Die vonnisse word gelyklopend uitgedien en Van Vuuren sal effektief 20 jaar agter tralies sit. Bareki en Williams is op 20 November verlede jaar op waarskuwing vrygelaat. Hulle staan ook tereg op aanklagte van moord, roof met verswarende omstandighede en die onwettige besit van ŉ vuurwapen. Hulle sal na verwagting weer op 17 Mei in die landdroshof op Pofadder verskyn. Kock sê die polisie se ondersoek duur voort. Maroela Media het vroeër berig Brits is op 7 Oktober verlede jaar met meswonde dood aangetref. Hy is vermoedelik verwurg en met ŉ skerp voorwerp gesteek voor sy liggaam in die onderdakswembad agtergelaat is. Volgens Kock is verskeie waardevolle items, waaronder vuurwapens, ŉ selfoon, Krugerrande, diamante en geld glo van die perseel gesteel.